Un accident în care au fost implicate trei autoturisme a avut loc astăzi, 14 mai, în jurul orei 12.20.
Conform informațiilor furnizate de Poliția Neamț, un bărbat în vârstă de 60 de ani din Oșlobeni, aflat la volanul unui autoturism pe direcția Târgu Neamț – Piatra Neamț, a efectuat o manevră de viraj la stânga spre strada Precista, fără a acorda prioritate unui autoturism condus de un bărbat de 75 de ani din Bacău, care circula din sens opus.
Impactul a dus la proiectarea autoturismului condus de bărbatul din Bacău într-un alt vehicul parcat în afara părții carosabile. În urma coliziunii, ambii conducători auto au fost răniți, iar bărbatul de 60 de ani a fost transportat la spital pentru îngrijiri medicale.
„Ambii conducători auto au fost testați alcoolscopic, rezultatele fiind negative. Polițiștii continuă cercetările sub aspectul săvârșirii infracțiunii de vătămare corporală din culpă”, precizează un comunicat al IPJ Neamț.
Denisa POPA
Foto: DRDP Iași